Gümüşü iydə

Gümüşü iydə

 Təbii yayılması 
Şimali Amerikada yayılmışdır. Yabanı halda Kanadada bitir.

 Botaniki təsviri 
İynəsiz, enli şaxələnmiş çətiri olan yarpağı tökülən, 5 m-ə qədər hündürlükdə kol və ya kiçik ağacdır. Zoğları qırmızı-qonur rəngli qabıqla örtülmüşdür. Yarpaqları yumurtaşəkilli və ya uzunsov-neştərvarı olub, uzunluğu 3–8 sm-dir. Hər iki tərəfdən gümüşü rənglidir. May-iyun aylarında çiçəkləyir. Çiçəkləri xırda, içəri tərəfdən sarı, çox ətirlidir, 1–3 ədədi birlikdə yarpaqların qoltuğunda toplanmışdır. Meyvələri oval və ya şarşəkilli, ölçüsü 1–2 sm-dir, gümüşü qabıqlarla sıx örtülmüşdür. Çoxlu kök pöhrələri verir. Toxum, qələm və kök zoğları ilə çoxalır.

 Ekologiyası 
İşıqsevəndir, yarımkölgəyə dözür və daha çox soyuğadavamlıdır. Torpağa tələbkar deyil və gillicəli, qumluca torpaqlarda yaxşı bitir. Şəhər şəraitinə davamlıdır.

 Azərbaycanda yayılması 
Abşeronda, Qobustanda, Kürdəmirdə rast gəlinir.

 İstifadəsi 
Budanmanı yaxşı götürür. Gümüşü rəngdə yarpaqları çox dekorativ görünür. Tək və qruplarla əkinlərdə, canlı çəpərlərin salınmasında istifadəsi məqsədyönlüdür. Qumluqların və yamacların bərkidilməsi üçün yararlıdır.

 Məlumat mənbəsi 
 Tofiq Məmmədov, "Azərbaycan dendroflorası II cild", Bakı:-"Səda"-2015. 
Kateqoriya:İydə